***INFORMÁCIE K ZÁPISU DO 1. ROČNÍKA***

**Vážení rodičia budúcich prváčikov,**

ponúkame Vám možnosť už čoskoro zapísať Vaše dieťa do 1. ročníka, ktoré v čase nástupu dovŕši vek 6 rokov. Do pozornosti však dávame, **že zákonní zástupcovia môžu dieťa zapísať iba na jednu základnú školu.**

Slávnostný zápis bude prebiehať v priestoroch Základnej školy v Hanušovciach nad Topľou **10. a 11. apríla 2018 o 10,00 hodine.**

Zápisu sa zúčastní zákonný zástupca dieťaťa, učiteľky materskej školy, špeciálny pedagóg a psychológ. K zápisu je potrebný **rodný list dieťaťa ( nie je potrebná kópia rodného listu )**, pretože pri zápise je potrebné zapísať a overiť osobné údaje dieťaťa – meno a priezvisko, dátum narodenia, rodné číslo, miesto narodenia, národnosť, štátne občianstvo, trvalé bydlisko dieťaťa a osobné údaje zákonných zástupcov, pokiaľ nie sú vopred vypísané v zápisnom lístku a sumu **9,50 €** na zakúpenie zošitov s predtlačou .

**Priebeh zápisu**

Pedagóg  hravými činnosťami zisťuje či dieťa pozná farby, vie nakresliť postavičku, vie pomenovať geometrické tvary, vie sa orientovať v priestore – vie čo je vpravo, vľavo, vpredu, vzadu, hore a dole, vie nakresliť rovnú a kľukatú čiaru, vie zoradiť predmety od najväčšieho po najmenšie a opačne, vie určiť počet predmetov do päť, pozná naspamäť krátku básničku alebo vie zaspievať pesničku.. Zákonný zástupca vypĺňa potrebné tlačivá a dostane základné informácie k nástupu dieťaťa do školy.

**Možnosť predčasného nástupu do školy**

Ak požiadate, aby vaše dieťa prijali do prvého ročníka výnimočne skôr, ako dovŕši šesť rokov, musíte k žiadosti predložiť súhlasné vyjadrenie príslušného centra pedagogicko-psychologického poradenstva a prevencie ( CPPPaP) spolu so súhlasným vyjadrením všeobecného lekára pre deti a dorast.

**Odklad školskej dochádzky**

Ak dieťa po dovŕšení šiesteho roku veku nedosiahlo školskú spôsobilosť a pochádza zo sociálne znevýhodneného prostredia, môže riaditeľ školy na základe písomnej žiadosti zákonného zástupcu rozhodnúť o odložení začiatku plnenia povinnej školskej dochádzky o jeden školský rok alebo o zaradení do nultého ročníka s informovaným súhlasom zákonného zástupcu. Súčasťou žiadosti je odporučenie všeobecného lekára pre deti a dorast a odporučenie príslušného zariadenia CPPPaP. Nultý ročník základnej školy je určený pre deti, ktoré k 1. septembru dosiahli fyzický vek šesť rokov, nedosiahli školskú spôsobilosť, pochádzajú zo sociálne znevýhodneného prostredia a vzhľadom na sociálne prostredie nie je u nich predpoklad zvládnutia vzdelávacieho programu prvého ročníka základnej školy.

**Štúdium v zahraničí**

Ak vaše dieťa, ktoré by malo nastúpiť do prvého ročníka, žije v zahraničí alebo plánujete do zahraničia odísť, aj tak ho musíte do kmeňovej školy na Slovensku prihlásiť. Pri zápise oznámite, že dieťa bude študovať v zahraničí a zároveň písomne požiadate riaditeľa školy o povolenie študovať mimo územia Slovenska. Riaditeľ školy rovnako určí, z ktorých predmetov bude žiak - žiačka vykonávať komisionálne skúšky.

**Ďakujeme Vám za prejavenú dôveru a tešíme sa na Vás.**